Hét beadvány érkezett az OVB határozata ellen
Összesen hét beadvány érkezett az Országos Választási Bizottság (OVB) népszavazási végeredményt megállapító határozata ellen - közölte Rytkó Emília, az Országos Választási Iroda vezetője szerdán.
Az OVB keddi népszavazási eredményt megállapító határozata ellen szerda délután négy óráig lehetett kifogást benyújtani az OVB-nél, a határidőig hét beadvány érkezett a testülethez - mondta Rytkó Emília. Az OVI vezetője hozzátette, a hét beadvány közül egyet a Magyarok Világszövetsége, hatot pedig magánszemélyek nyújtottak be a testülethez.
 
Az Országos Választási Bizottság keddi ülésén újra megállapította a december 5-ei kétkérdéses népszavazás végeredményét; a testület határozatában ismét eredménytelennek mondta ki a kezdeményezéseket, miután az ellenőrzések csak minimális eltérést mutattak a voksok korábbi megszámolásához képest. 
Az OVB keddi határozatával szemben egy nap jogorvoslati idő állt rendelkezésre a kifogások benyújtására. Az eredmény megtámadása miatt újra a LB-hez került a döntés joga. A Bíróságnak egy napja van a döntés meghozatalára.